LG3370/GyaneshvariOvis huggingface dataset:
आणि हे पळतां पळों नेदिती, धरूनि अवकळा करिती। न गणित कुटी बोलती, आइकतां तुज ॥ २१८ ॥
मग ते वेळी हियें फुटावें, आंता लाठेपणे कां न झुंजावे। हें जिंतले तरी भोगावें, पृथ्वीतल ॥ २१९ ॥
हतो वा प्राप्स्यसि स्वर्गं जित्वा वा भोक्षसे महीम्। तस्मादुत्तिष्ठ कौन्तेय युद्धाय कृतनिश्चयः ॥ ३७ ॥
ना तरी रणीं एथ, झुंजतां वेंचलें जीवित। तरी स्वर्गसुख अनकळित, पावसील ॥ २२० ॥
म्हणोनि ये गोठी, विचारु न करीं किरिटी। आतां धनुष्य घेऊनि उठी, झुंजें वेगीं ॥ २२१ ॥
देखें स्वधर्मु हा आचरतां, दोषु नासे असता। तुज भ्रांति हे कवण चित्ता, एथ पातकाची ॥ २२२ ॥
सांगे प्लवेंचि काय बुडिजे, कां मार्गीं जातां आडळिजे। परी विपायें चालो नेणिजे, तरी तेंही घडे ॥ २२३ ॥
अमृतें तरीचि मरीजे, जरी विखेंसी सेवीजे। तैसा स्वधर्में दोषु पाविजे, हेतुकपणे ॥ २२४ ॥
म्हणोनि तुज पार्था, हेतु सांडोनि सर्वथा। क्षात्रवृत्ती झुंजतां, पाप नाही ॥ २२५ ॥
सुखदुःखे समे कृत्वा लाभालाभौ जयाजयौ। ततो युद्धाय युज्यस्व नैवं पापमवाप्स्यसि ॥ ३८ ॥
सुखीं संतोषा न यावे, दुःखी विषादा न भजावें। आणि लाभालाभ न धरावे, मनामाजीं ॥ २२६ ॥
एथ विजयपण होईल, कां सर्वथा देह जाईल। हें आधींचि कांही पुढील, चिंतावेना ॥ २२७ ॥
आपणयां उचिता, स्वधर्मातेंचि रहाटतां। जे पावें तें निवांता, साहोनि जावें ॥ २२८ ॥
ऐसेया मनें होआवें, तरी दोषु न घडे स्वभावें। म्हणोनि आतां झुंजावें, निभ्रांत तुवां ॥ २२९ ॥
एषाऽतेभिहिता सांख्ये बुद्धिर्योगे त्विमां शृणु। बुद्ध्या युक्तो यया पार्थ कर्मबंधं प्रहास्यसि ॥ ३९ ॥
हे सांख्यस्थिति मुकुलित, सांगितली तुज एथ। आतां बुद्धियोगु निश्चित, अवधारीं पां ॥ २३० ॥
जया बुद्धियुक्ता, आहालिया पार्था। कर्मबंधु सर्वथा, बांधू न पावे ॥ २३१ ॥
जैसे वज्रकवच लेईजे, मग शस्त्रांचा वर्षावो साहिजे। परी जैतेंसी उरिजे, अचुंबिता ॥ २३२ ॥
नेहाभिक्रमनाशोऽस्ति प्रत्यवायो न विद्यते। स्वल्पमप्यस्य धर्मस्य त्रायते महतो भयात् ॥ ४० ॥
तैसें ऐहिक तरी न नशे, आणि मोक्षु तो उरला असे। जेथ पूर्वानुक्रम दिसे, चोखाळत ॥ २३३ ॥
कर्माधारे राहाटिजे, परी कर्मफळ न निरीक्षिजे। जैसा मंत्रज्ञु न बधिजे, भूतबाधा ॥ २३४ ॥
तियापरी जे सुबुद्धि, आपुलाल्या निरवधि। हां असतांचि उपाधि, आंकळू न सके ॥ २३५ ॥
जेथ न संचरे पुण्यपाप, जे सूक्ष्म अति निष्कंप। गुणत्रयादि लेप, न लगती जेथ ॥ २३६ ॥
अर्जुना ते पुण्यवशें, जरी अल्पचि हृदयीं बुद्धि प्रकाशे। तरी अशेषही नाशे, संसारभय ॥ २३७ ॥
व्यवसायात्मिका बुद्धिरेकेह कुरुनन्दन। बहुशाखा ह्यनन्ताश्च बुद्धयोऽव्यवस्थिताम् ॥ ४१ ॥
जैसी दीपकळिका धाकुटी, परी बहु तेजातें प्रगटी। तरी सद्बुद्धि हे थेकुटी, म्हणों नये ॥ २३८ ॥
पार्था बहुतीं परी, हे अपेक्षिजे विचारशूरी। जे दुर्लभ चराचरीं, सद्वासना ॥ २३९ ॥
आणिकासारिखा बहुवसु, जैसा न जोडे परिसु। कां अमृताचा लेशु, दैवगुणें ॥ २४० ॥
तैसी दुर्लभ जे सद्बुद्धि, जिये परमात्माचि अवधि। जैसा गंगेसी उदधि, निरंतर ॥ २४१ ॥
तैसी ईश्वरावांचूनि कांही, जिये आणिक लाणी नाहीं। ते एकचि बुद्धि पाहीं, अर्जुना जगीं ॥ २४२ ॥
येरी ते दुर्मति, जे बहुधा असे विकरती। तेथ निरंतर रमती, अविवेकिये ॥ २४३ ॥
म्हणोनि तया पार्था, स्वर्ग संसार नरकावस्था। आत्मसुख सर्वथा, दृष्ट नाहीं ॥ २४४ ॥
यामिनां पुष्पितां वाचं प्रवदन्त्यविपश्चितः। वेदवादरताः पार्थ नान्यदस्तीति वादिनः ॥ ४२ ॥
वेदाधारें बोलती, केवळ कर्म प्रतिष्ठिती। परी कर्मफळीं आसक्ती, धरूनियां ॥ २४५ ॥
म्हणती संसारी जन्मिजे, यज्ञादि कर्म कीजें। मग स्वर्गसुख भोगिजे, मनोहर ॥ २४६ ॥
एथ हें वांचूनि कांही, आणिक सर्वथा सुखचि नाही। ऐसें अर्जुना बोलती पाहीं, दुर्बुद्धि ते ॥ २४७ ॥
कामात्मानः स्वर्गपरा जन्मकर्मफलप्रदाम्। क्रियाविषेश्बहुलां भोगैश्वर्यगतिं प्रति ॥ ४३ ॥
देखें कामना अभिभूत, होऊनि कर्में आचरत। ते केवळ भोगीं चित्त, देऊनियां ॥ २४८ ॥
क्रियाविशेषें बहुतें, न लोपितीं विधीतें। निपुण होऊनि धर्मातें, अनुष्ठिती ॥ २४९ ॥
भोगैश्वर्यप्रसक्तानां तयापहृतचेतसाम्। व्यवसायात्मिका बुद्धिः समाधौ न विधीयते ॥ ४४ ॥
परि एकचि कुडें करिती, जे स्वर्गकामु मनीं धरिती। यज्ञपुरुषा चुकती, भोक्ता जो ॥ २५० ॥
जैसा कर्पुराचा राशि कीजे, मग अग्नि लाऊनि दीजे। कां मिष्टानीं संचरविजे, काळकूट ॥ २५१ ॥
दैवें अमृतकुंभ जोडला, तो पायें हाणोनि उलंडिला। तैसा नासिती धर्म निपजला, हेतुकपणें ॥ २५२ ॥
सायासें पुण्य अर्जिजे, मग संसारु का अपेक्षिजे। परी नेणती ते काय कीजे, अप्राप्त देखें ॥ २५३ ॥
जैसे रांधवणी रससोय निकी, करुनियां मोले विकी। तैसा भोगासाठी अविवेकी, धाडिती धर्मु ॥ २५४ ॥
म्हणोनि हे पार्था, दुर्बुद्धि देख सर्वथा। तयां वेदवादरतां, मनीं वसे ॥ २५५ ॥
त्रैगुण्यविषया वेदा निस्त्रैगुण्यो भवार्जुन। निर्द्वंद्वो नित्यसत्वस्थो निर्योगक्षेम आत्मवान् ॥ ४५ ॥
तिन्हीं गुणीं आवृत्त, हे वेद जाणे निभ्रांत। म्हणोनि उपनिषदादि समस्त, सात्विक ते ॥ २५६ ॥
येर रजतमात्मक, जेथ निरुपिजे कर्मादिक। जे केवळ स्वर्गसूचक, धनुर्धरा ॥ २५७ ॥
म्हणोनि तूं जाण, हे सुखदुःखासीच कारण। एथ झणे अंतःकरण, रिगों देसी ॥ २५८ ॥
तूं गुणत्रयातें अव्हेरीं, मी माझें हें न करीं। एक आत्मसुख अंतरी, विसंब झणीं ॥ २५९ ॥
यावानर्थ उदपाने सर्वतः संप्लुतोदके। तावान्सर्वेषु वेदेषु ब्राह्मणस्य विजानतः ॥ ४६ ॥
जरी वेदें बहुत बोललें, विविध भेद सूचिले। तर्हीे आपण हित आपुलें, तेंचि घेपे ॥ २६० ॥
जैसा प्रगटलिया गभस्ती, अशेषही मार्ग दिसती। तरी तेतुलेही काय चालिजती, सांगे मज ॥ २६१ ॥
का उदकमय सकळ, जर्ही जाहलें असे महीतळ। तरी आपण घेपे केवळ, आर्तीचजोगें ॥ २६२ ॥
तैसे ज्ञानिये जे होती, ते वेदार्थाते विवरिती। मग अपेक्षित तें स्वीकारिती, शाश्वत जें ॥ २६३ ॥
कर्मण्येवाधिकारस्ते मा फलेषु कदाचन। मा कर्मफलहेतुर्भुर्मा ते संगोऽस्त्वकर्मणि ॥ ४७ ॥
म्हणौनि आइकें पार्था, याचिवरी पाहतां। तुज उचित होय आतां, स्वकर्म हें ॥ २६४ ॥
आम्हीं समस्तही विचारिलें, तंव ऐसेंचि हें मना आलें। जे न संडिजे तुवा आपुलें, विहित कर्म ॥ २६५ ॥
परी कर्मफळीं आस न करावी, आणि कुकर्मी संगति न व्हावी। हे सत्क्रियाचि आचरावी, हेतूविण ॥ २६६ ॥
योगस्थ कुरू कर्माणि संगं त्यक्त्वा धनंजय। सिद्ध्यसिद्ध्यो समो भूत्वा समत्वं योग उच्यते ॥ ४८ ॥
तूं योगयुक्त होऊनी, फळाचा संग सांडुनी। मग अर्जुना चित्त देऊनी, करीं कर्में ॥ २६७ ॥
परी आदरिले कर्म दैवें, जरी समाप्तीतें पावे। तरी विशेषें तेथ तोषावें, हेही नको ॥ २६८ ॥
कां निमित्तें कोणे एकें, तें सिद्धी न वचतां ठाकें। तरी तेथिंचेनि अपरितोखें, क्षोभावें ना ॥ २६९ ॥
आचरता सिद्धी गेलें, तरी काजाचि कीर आलें। परी ठेलियाही सगुण जहालें, ऐसेंचि मानीं ॥ २७० ॥
देखें जेतुलालें कर्म निपजे, तेतुलें आदिपुरुषीं जरी अर्पिजे। तरी परीपूर्ण सहजें, जहालें जाणे ॥ २७१ ॥
देखें संतासंती कर्मीं, हें जे सरिसेपण मनोधर्मीं। तेचि योगस्थिति उत्तमीं, प्रशंसिजे ॥ २७२ ॥
दूरेण ह्यत्वरं कर्म बुद्धियोगाद्धनंजय। बुद्धौ शरणमन्विछ कृपणाः फलहेतवः ॥ ४९ ॥
बुद्धियुक्तो जहातीह उभे सुकृत्दुष्कृते। तस्माद्योगाय युज्यस्व योगः कर्मसु कौशलं ॥ ५० ॥
अर्जुना समत्व चित्ताचें, तेचिं सार जाण योगाचें। जेथ मना आणि बुद्धीचें, ऐक्य आथी ॥ २७३ ॥
तो बुद्धियोग विवरितां, बहुतें पाडे पार्था। दिसे हा अरुता, कर्मभागु ॥ २७४ ॥
परि तेंचि कर्म आचरिजे, तरीच हा योगु पाविजे। जें कर्मशेष सहजे, योगस्थिति ॥ २७५ ॥
म्हणोनि बुद्धियोगु सधरु, तेथ अर्जुना होई स्थिरु। मनिं करी अव्हेरु, फळहेतूचा ॥ २७६ ॥
जे बुद्धियोगा योजिले, तेचि पारंगत जाहले। इहीं उभय संबंधी सांडिले, पापपुण्यीं ॥ २७७ ॥
कर्मजं बुद्धियुक्ता हि फलं त्यक्त्वा मनीषिणः। जन्मबंधविनिर्मुक्ताः पदं गच्छन्त्यनामयम् ॥ ५१ ॥
ते कर्मी तरी वर्तती, परी कर्मफळा नातळती। आणि यातायाति लोपती, अर्जुना तयां ॥ २७८ ॥
मग निरामयभरित, पावती पद अच्युत। ते बुद्धियोगयुक्त, धनुर्धरा ॥ २७९ ॥
यदा ते मोहकलिलं बुद्धुर्व्यतितरिष्यति। तदा गंतासि निर्वेदं श्रोतव्यस्य श्रुतस्य च ॥ ५२ ॥
तूं ऐसा तैं होसी, जैं मोहातें या सांडिसी। आणि वैराग्य मानसीं, संचरेल ॥ २८० ॥
मग निष्कळंक गहन, उपजेल आत्मज्ञान। तेणे निचाडें होईल मन, अपैसें तुझे ॥ २८१ ॥
तेथ आणिक कांही जाणावे, कां मागिलातें स्मरावें। हें अर्जुनां आघवें, पारुषेल ॥ २८२ ॥
श्रुतिविप्रतिपन्ना ते यदा स्थास्यति निश्चला। समाधावचला बुद्धिस्तदा योगमवाप्स्यसि ॥ ५३ ॥
इंद्रियांचिया संगती, जिये पसरु असे मती। ते स्थिर होईल मागुती, आत्मस्वरूपीं ॥ २८३ ॥
समाधिसुखीं केवळ, जैं बुद्धि होईल निश्चळ। तैं पावसी तूं सकळ, योगस्थिति ॥ २८४ ॥
अर्जुन उवाच: स्थितप्रज्ञस्य का भाषा समाधिस्थस्य केशव। स्थितधीः किं प्रभाषेत किमासीत ब्रजेत किम् ॥ ५४ ॥
तेथ अर्जुन म्हणे देवा, हाचि अभिप्रावो आघवा। मी पुसेन आतां सांगावा, कृपानिधि ॥ २८५ ॥
मग अच्युत म्हणे सुखें, जें किरीटी तुज निकें। तें पूस पां उन्मेखें, मनाचेनि ॥ २८६ ॥
या बोला पार्थें, म्हणितलें सांग पां श्रीकृष्णातें। काय म्हणिपे स्थितप्रज्ञातें, वोळखों केवीं ॥ २८७ ॥
आणि स्थिरबुद्धि जो म्हणिजे, तो कैसां चिन्हीं जाणिजे। जो समाधिसुख भुंजिजे, अखंडित ॥ २८८ ॥
तो कवणे स्थिती असे, कैसेनि रूपी विलसे। देवा सांगावें हें ऐसें, लक्ष्मीपती ॥ २८९ ॥
तव परब्रह्मअवतरणु, जो षड्गुणाधिकरणु। तो काय तेथ नारायणु, बोलतु असे ॥ २९० ॥
श्रीभगवानुवाच: प्रजहाति यदा कामान् सर्वान्पार्थ मनोगतान्। आत्मन्येवात्मना तुष्टः स्थितप्रज्ञस्तदोच्यते ॥ ५५ ॥
म्हणे अर्जुना परियेसीं, हा अभिलाषु प्रौढ मानसीं। तो अंतराय स्वसुखेसीं, करीत असे ॥ २९१ ॥
जो सर्वदा नित्यतृप्तु, अंतःकरणभरितु। परि विषयामाजि पतितु, जेणें संगे कीजे ॥ २९२ ॥
तो कामु सर्वथा जाये, जयाचे आत्मतोषीं मन राहें। तोचि स्थितप्रज्ञु होये, पुरुष जाणे ॥ २९३ ॥
दुःखेष्वनुद्विग्नमनाः सुखेषु विगतस्पृहः। वीतरागभयक्रोधः स्थितधीर्मुनीरुच्यते ॥ ५६ ॥
नाना दुःखी प्राप्तीं, जयासी उद्वेगु नाहीं चित्तीं। आणि सुखाचिया आर्ती, अडपैजेना ॥ २९४ ॥
अर्जुना तयाचां ठायीं, कामक्रोधु सहजें नाहीं। आणि भयातें नेणें कहीं, परिपूर्ण तो ॥ २९५ ॥
ऐसा जो निरवधि, तो जाण पां स्थिरबुद्धि। जो निरसूनि उपाधि, भेदरहितु ॥ २९६ ॥
यः सर्वत्रानभिस्नेहस्तत्तत्प्राप्य शुभाशुभम्। नाभिननंदंति न द्वेष्टि तस्य प्रज्ञा प्रतिष्ठिता ॥ ५७ ॥
जो सर्वत्रा सदा सरिसा, परिपूर्ण चंद्रु कां जैसा। अधमोत्तम प्रकाशा -, माजीं न म्हणे ॥ २९७ ॥
ऐसी अनवच्छिन्न समता, भूतामत्रीं सदयता। आणि पालटु नाहीं चित्ता, कवणे वेळे ॥ २९८ ॥
गोमटें कांही पावे, तेणे संतोषें तेणें नाभिभवे। जो ओखटेनि नागवे, विषादासी ॥ २९९ ॥
ऐसा हरिखशोकरहितु, जो आत्मबोधभरितु। तो पां जाण प्रज्ञायुक्तु, धनुर्धरा ॥ ३०० ॥
यदा संहरते चायं कूर्मोऽङगानीव सर्वशः। इंद्रियाणींद्रियार्थेभ्यस्तस्य प्रज्ञा प्रतिष्ठिता ॥ ५८ ॥
कां कूर्म जियापरी, उवाइला अवेव पसरी। ना इच्छावशें आवरी, आपुले आपण ॥ ३०१ ॥
तैसीं इंद्रिये आपैतीं होतीं, जयाचें म्हणितलें करिती। तयाची प्रज्ञा जाण स्थिती, पातलीं असे ॥ ३०२ ॥
विषया विनिवर्तन्ते निराहारस्य देहिनः। रसवर्ज्यं रसोऽप्यस्य परं दृष्ट्वा निवर्तते ॥ ५९ ॥
आतां अर्जुना आणिकही एक, सांगेन ऐकें कवतिक। या विषयांते साधक, त्यजिती नियमें ॥ ३०३ ॥
श्रोत्रादि इंद्रिये आवरती, परि रसने नियमु न करिती। ते सहस्रधा कवळिजती, विषयीं इहीं ॥ ३०४ ॥
जैसी वरिवरि पालवी खुडिजे, आणि मुळीं उदक घालिजे। तरी कैसेनि नाशु निपजे, तया वृक्षा ॥ ३०५ ॥
तो उदकाचेनि बळें अधिकें, जैसा आडवोनि आंगे फांके। तैसा मानसी विषो पोखे, रसनाद्वारें ॥ ३०६ ॥
येरां इंद्रिया विषय तुटे, तैसा नियमूं न ये रस हटें। जे जीवन हें न घटे, येणेंविण ॥ ३०७ ॥
मग अर्जुना स्वभावे, ऐसियाही नियमातें पावे। जैं परब्रह्म अनुभवें, होऊनि जाईजे ॥ ३०८ ॥
तैं शरीरभाव नासती, इंद्रिये विषय विसरती। सोहंभावप्रतीति, प्रकट होय ॥ ३०९ ॥
यततो ह्यपि कौन्तेय पुरुषस्य विपश्चितः। इंद्रियाणि प्रमाथीनि हरन्ति प्रसभं मनः ॥ ६० ॥
येर्हरवीं तरी अर्जुना, हें आया नये साधना। जे रहाटताती जतना, निरंतर ॥ ३१० ॥
जयातें अभ्यासाची घरटी, यमनियमांची ताटी। जे मनाते सदा मुठी, धरूनि आहाती ॥ ३११ ॥
तेही किजती कासाविसी, या इंद्रियांची प्रौढी ऐसी। जैसी मंत्रज्ञातें विवसी, भुलवी कां ॥ ३१२ ॥
देखे विषय हे तैसे, पावती ऋद्धिसिद्धीचेनि मिषें। मग आकळती स्पर्शें , इंद्रियांचेनि ॥ ३१३ ॥
तिये संधी मन जाये, मग अभ्यासां ठोठावलें ठाये। ऐसें बळकटपण आहे, इंद्रियांचे ॥ ३१४ ॥
तानि सर्वाणि संयम्य युक्त आसीत मत्परः। वशे हि यस्येंद्रियाणि तस्य प्रज्ञा प्रतिष्ठिता ॥ ६१ ॥
म्हणोनि आइकें पार्था, यांते निर्दळी जो सर्वथा। सर्व विषयीं आस्था, सांडूनिया ॥ ३१५ ॥
तोचि तूं जाण, योगनिष्ठेसी कारण। जयाचे विषयसुखे, अंतःकरण झकवेना ॥ ३१६ ॥
जो आत्मबोधयुक्तु, होऊनि असे सततु। जो मातें हृदयाआंतु, विसंबेना ॥ ३१७ ॥
एर्हावीं बाह्य विषय तरी नाहीं, परी मानसीं होईल जरी कांही। तरी साद्यंतुचि हा पाहीं, संसारु असे ॥ ३१८ ॥
जैसा कां विषाचा लेशु, घेतलिया होय बहुवसु। मग निभ्रांत करी नाशु, जीवितासी ॥ ३१९ ॥
तैसी या विषयांची शंका, मनीं वसती देखा। घातु करी अशेखा, विवेकजाता ॥ ३२० ॥
ध्यायतो विषयान्पुंसः सङगस्तेषूपजायते। सङगात्संजायते कामः कामात्क्रोधोभिजायते ॥ ६२ ॥
क्रोधाद् भवति संमोहः संमोहात्स्मृतिविभ्रमः। स्मृतिभ्रंशाद् बुद्धिनाशो बुद्धिनाशात्प्रणश्यति ॥ ६३ ॥
जरी हृदयीं विषय स्मरती, तरी निसंगाही आपजे संगती। संगी प्रगटे मूर्ति, अभिलाषाची ॥ ३२१ ॥
जेथ कामु उपजला, तेथ क्रोधु आधींचि आला। क्रोधीं असे ठेविला, संमोह जाणे ॥ ३२२ ॥
संमोहा जालिया व्यक्ति, तरी नाशु पावे स्मृति। चंडवातें ज्योति, आहत जैसी ॥ ३२३ ॥
कां अस्तमानीं निशी, जैसी सूर्यतेजातें ग्रासी। तैसी दशा स्मृतिभ्रंशीं, प्राणियांसी ॥ ३२४ ॥
नग अज्ञानांध केवळ, तेणे आप्लविजे सकळ। तेथ बुद्धि होय व्याकुळ, हृदयामाजीं ॥ ३२५ ॥
जैसें जात्यंधा पळणी पावे, मग ते काकुळती सैरा धांवे। तैसे बुद्धीसि होती भवें, धनुर्धरा ॥ ३२६ ॥
ऐसा स्मृतिभ्रंशु घडे, मग सर्वथा बुद्धि अवघडे। तेथ समूळ हें उपडे, ज्ञानजात ॥ ३२७ ॥
चैतन्याचां भ्रंशी, शरीरा दशा जैशी। पुरुषा बुद्धिनाशीं, होय देखें ॥ ३२८ ॥
म्हणोनि आइकें अर्जुना, जैसा विस्फुल्लिंग लागे इंधना। मग प्रौढ जालिया त्रिभुवना, पुरों शके ॥ ३२९ ॥
तैसें विषयांचे ध्यान, जरी विपायें वाहे मन। तरी येसणे हें पतन, गिंवसीत पावे ॥ ३३० ॥
रागद्वेषवियुकतैस्तु विषयानिन्द्रियैश्चरन्। आत्मवशैर्विधेयात्मा प्रसादमधिगच्छति ॥ ६४ ॥
म्हणोनि विषय हे आघवे, सर्वथा मनौनि सांडावे। मग रागद्वेष स्वभावें, नाशतील ॥ ३३१ ॥
पार्था आणिकही एक, जरी नाशिले रागद्वेष। तरी इंद्रियां विषयीं बाधक, रमतां नाही ॥ ३३२ ॥
जैसा सूर्य आकाशगतु, रश्मिकरीं जगातें स्पर्शतु। तरी संगदोषें काय लिंपतु, तेथिंचेनि ॥ ३३३ ॥
तैसा इंद्रियार्थी उदासीन, आत्मरसेंचि निर्भिन्न। जो कामक्रोधविहीन, होऊनि असे ॥ ३३४ ॥
तरी विषयांतुही कांही, आपणपेवाचुनि नाहीं। मग विषय कवण कायी, बाधीतील कवणा ॥ ३३५ ॥
जरी उदकें उदकीं बुडीजे, कां अग्नि आगी पोळिजे। तरीं विषयसंगे आप्लविजे, परिपूर्ण तो ॥ ३३६ ॥
ऐसा आपणचि केवळ, होऊनि असे निखळ। तयाचि प्रज्ञा अचळ, निभ्रांत मानीं ॥ ३३७ ॥
प्रसादे सर्वदुःखानां हानिरस्योपजायते। प्रसन्नचेतसो ह्याशु बुद्धिः पर्यवतिष्ठते ॥ ६५ ॥
देखें अखंडित प्रसन्नता, आथी जेथ चित्ता। तेथे रिगणें नाहीं समस्तां, संसारदुःखां ॥ ३३८ ॥
जैसा अमृताचा निर्झरु, प्रसवे जयाचा जठरु। तया क्षुधेतृष्णेचा अडदरु, कहींचि नाहीं ॥ ३३९ ॥
तैसें हृदय प्रसन्न होये, तरी दुःख कैचें कें आहे। तेथ बुद्धि आपैसी राहे, परमात्मरूपीं ॥ ३४० ॥
जैसा निर्वातीचा दीपु, सर्वथा नेणे कंपु। तैसा स्थिरबुद्धि स्वस्वरूपु , योगयुक्तु ॥ ३४१ ॥
नास्ति बुद्धिरयुक्तस्य न चायुक्तस्य भावना। न चाभावयतः शांतिरशांतस्य कुतः सुखम् ॥ ६६ ॥
ये युक्तीचि कडसणी, नाहीं जयाचां अंतःकरणीं। तो आकळिलां जाण गुणीं, विषयादिकीं ॥ ३४२ ॥
तया स्थिरबुद्धि पार्था, कहीं नाहीं सर्वथा। आणि स्थैर्याची आस्था, तेही नुपजे ॥ ३४३ ॥
निश्चळत्वाची भावना, जरी नव्हेचि देखें मना। तरी शांति केवी अर्जुना, आपु होय ॥ ३४४ ॥
आणि जेथ शांतिचा जिव्हाळा नाहीं, तेथ सुख विसरोनि न रिगे कहीं। जैसा पापियाचां ठायीं, मोक्षु न वसे ॥ ३४५ ॥
देखें अग्निमाजी धापती, तियें बीजें जरी विरुढती। तरी अशांत सुखप्राप्ती, घडों शके ॥ ३४६ ॥
म्हणोनि अयुक्तपण मनाचे, तेंचि सर्वस्व दुःखाचें। या कारणें इंद्रियांचें, दमन निकें ॥ ३४७ ॥
इन्द्रियाणां हि चरतां यन्मनोऽनुविधीयते। तदस्य हरति प्रज्ञां वायुर्नावमिवाम्भसि ॥ ६७ ॥
ये इंद्रियें जें जें म्हणती, तें तेंचि जे पुरुष करिती। ते तरलेचि न तरिती, विषयसिंधु ॥ ३४८ ॥
जैसी नाव थडिये ठाकितां, जरी वरपडी होय दुर्वाता। तरी चुकलाही मागौता, अपावो पावे ॥ ३४९ ॥
तैसी प्राप्तेंही पुरुषें, इंद्रियें लाळिलीं जरी कौतुकें। तरी आक्रमिला देख दुःखे, सांसारिकें ॥ ३५० ॥
तस्माद् यस्य महाबाहो निगृहितानि सर्वशः। इन्द्रियाणीन्द्रियार्थेभ्यस्तस्य प्रज्ञा प्रतिष्ठिता ॥ ६८ ॥
म्हणोनि आपुलीं आपणपेया, जरी ये इंद्रिये येती आया। तरी अधिक कांही धनंजया, सार्थक असे ॥ ३५१ ॥
देखे कूर्म जियापरी, उवाइला अवयव पसरी। ना तरी इच्छावशें आवरी, आपणपेंचि ॥ ३५२ ॥
तैसीं इंद्रिये आपैती होती, जयाचें म्हणितलें करिती। तयाची प्रज्ञा जाण स्थिती, पातली असे ॥ ३५३ ॥
आता आणिक एक गहन, पूर्णाचें चिन्ह। अर्जुना तुज सांगेन, परिस पां ॥ ३५४ ॥
या निशा सर्वभूतानां तस्यां जागर्ति संयमी। यस्यां जाग्रति भूतानां सा निशा पश्यतो मुनेः ॥ ६९ ॥
देखे भूतजात निदेलें, तेथेंचि जया पाहलें। आणि जीव जेथ चेइले, तेथ निद्रित तो ॥ ३५५ ॥
तैसा तो निरुपाधि, अर्जुना तो स्थिरबुद्धि। तोचि जाणे निरवधि, मुनीश्वर ॥ ३५६ ॥
आपूर्यमाणमचलप्रतिष्ठं समुद्रमापः प्रविशन्ति यद्वत्। तद्वत्कामा यं प्रविशन्ति सर्वे स शान्तिमाप्नोति न कामकामी ॥ ७० ॥
पार्था आणिकही परी, तो जाणो येईल अवधारीं। जैसी अक्षोभता सागरीं, अखंडित ॥ ३५७ ॥
जरी सरिताओघ समस्त, परिपूर्ण होऊनि मिळत। तरी अधिक नोहे ईषत्, मर्यादा न संडी ॥३५८ ॥
ना तरी ग्रीष्मकाळीं सरिता, शोषूनि जाति समस्ता। परी न्यून नव्हे पार्था, समुद्रु जैसा ॥ ३५९ ॥
तैसा प्राप्तीं ऋद्धिसिद्धी, तयासि क्षोभु नाहीं बुद्धी। आणि न पवतां न बाधी, अधृति तयातें ॥ ३६० ॥
सांगे सूर्याचां घरी, प्रकाशु काय वातीवेरी। की न लविजे तरी अंधारीं, कोंडेल तो ॥ ३६१ ॥
देखें ऋद्धिसिद्धि तयापरी, आली गेली से न करी। तो विगुंतला असे अंतरीं, महासुखीं ॥ ३६२ ॥
जो आपुलेनि नागरपणें, इंद्रभुवनातें पाबळें म्हणे। तो केवि रंजे पालविणें, भिल्लांचेनि ॥ ३६३ ॥
जो अमृतासि ठी ठेवी, तो जैसा कांजी न सेवी। तैसा स्वसुखानुभवी, न भोगी ऋद्धि ॥ ३६४ ॥
पार्था नवल हें पाहीं, जेथ स्वर्गसुख लेखनीय नाही। तेथ ऋद्धिसिद्धि कायी, प्राकृता होती ॥ ३६५ ॥
विहाय कामान्यः सर्वान्पुमांश्चरति निस्पृहः। निर्ममो निरहंकरः स शान्तिमधिगच्छति ॥ ७१ ॥
ऐसा आत्मबोधें तोषला, जो परमानंदें पोखला। तोचि स्थिरप्रज्ञु भला, वोळख तूं ॥ ३६६ ॥
तो अहंकाराते दंडुनी, सकळ काम सांडोनि। विचरे विश्व होऊनि, विश्वाचिमाजीं ॥ ३६७ ॥
एष ब्राह्मो स्थितिः पार्थ नैनां प्राप्य विमुह्यति। स्थित्वास्यामन्तकालेऽपि ब्रह्मनिर्वाणमृच्छति ॥ ७२ ॥
हे ब्रह्मस्थिती निःसीम, जे अनुभवितां निष्काम। पातलें परब्रह्म, अनायासें ॥ ३६८ ॥
जे चिद्रूपीं मिळतां, देहांतीची व्याकुळता। आड ठाकों न शके चित्ता, प्राज्ञा जया ॥ ३६९ ॥
तेचि हे स्थिति, स्वमुखें श्रीपति। सांगत अर्जुनाप्रति, संजयो म्हणे ॥ ३७० ॥
ऐसे कृष्णवाक्य ऐकिलें, तेथ अर्जुने मनीं म्हणितलें। आतां आमुचियाचि काजा आलें, उपपत्ति इया ॥ ३७१ ॥
जे कर्मजात आघवें, एथ निराकारिलें देवें। तरी पारुषलें म्यां झुंजावें, म्हणूनियां ॥ ३७२ ॥
ऐसा श्रीअच्युताचिया बोला, चित्तीं धनुर्धरु उवायिला। आतां प्रश्नु करील भला, आशंकोनियां ॥ ३७३ ॥
तो प्रसंगु असे नागरु, जो सकळ धर्मासि आगरु। कीं विवेकामृतसागरु, प्रांतहीनु ॥ ३७४ ॥
जो आपणपे सर्वज्ञनाथु, निरुपिता होईल श्रीअनंतु। ते ज्ञानदेवो सांगेल मातु, निवृत्तीदासु ॥ ३७५ ॥
अर्जुन उवाच: ज्यायसी चेत् कर्मणस्ते मता बुद्धिर्जनार्दन। तत् किं कर्मणि घोरे मां नियोजयसि केशव ॥ १ ॥
मग आइका अर्जुनें म्हणितलें, देवा तुम्हीं जें वाक्य बोलिले। तें निकें म्यां परिसलें, कमळापती ॥ १ ॥
तेथ कर्म आणि कर्ता, उरेचिना पाहतां। ऐसें मत तुझें अनंता, निश्चित जरी ॥ २ ॥
तरी मातें केवी हरी, म्हणसी पार्था संग्रामु करीं। इये लाजसीना महाघोरीं, कर्मीं सुता ॥ ३ ॥
हां गा कर्म तूंचि अशेष, निराकारासी निःशेष। तरी मजकरवीं हें हिंसक, कां करविसी तूं ॥ ४ ॥
तरीं हेंचि विचारीं हृषीकेशा, तूं मानु देसी कर्मलेशा। आणि येसणी हे हिंसा, करवित अहासी ॥ ५ ॥
व्यामिश्रेणेव वाक्येन बुद्धिं मोहयसीव मे। तदेकं वद निश्चित्य येन श्रेयोऽहमाप्नुयाम् ॥ २ ॥
देवा तुवांचि ऐसें बोलावें, तरी आम्हीं नेणतीं काय करावें। आता संपले म्हणे पां आघवें, विवेकाचे ॥ ६ ॥
हां गा उपदेशु जरी ऐसा, तरी अपभ्रंशु तो कैसा। आतां पुरला आम्हां धिंवसा, आत्मबोधाचा ॥ ७ ॥
वैद्यु पथ्य वारूनि जाये, मग जरी आपणचि विष सुये। तरी रोगिया कैसेनि जिये, सांगे मज ॥ ८ ॥
जैसे आंधळे सुईजे आव्हांटा, कां माजवण दीजे मर्कटा। तैसा उपदेशु हा गोमटा, वोढवला आम्हां ॥ ९ ॥
मी आधींचि कांही नेणें, वरी कवळिलों मोहें येणें। कृष्णा विवेकु या कारणें, पुसिला तुज ॥ १० ॥
तंव तुझी एकेकी नवाई, एथ उपदेशामाजीं गांवाई। तरी अनुसरलिया काई, ऐसें कीजे ॥ ११ ॥
आम्हीं तनुमनुजीवें, तुझिया बोला वोटंगावें। आणि तुवांचि ऐसें करावें, तरी सरलें म्हणे ॥ १२ ॥
आतां ऐसियापरी बोधिसी, तरी निकें आम्हां करिसी। एथ ज्ञानाची आस कायसी, अर्जुन म्हणे ॥ १३ ॥
तरी ये जाणिवेचे कीर सरलें, परी आणिक एक असें जाहलें। जें थितें हें डहुळलें, मानस माझें ॥ १४ ॥
तेवींचि कृष्णा हें तुझें, चरित्र कांहीं नेणिजे। जरी चित्त पाहसी माझें, येणे मिषें ॥ १५ ॥
ना तरी झकवितु आहासी मातें, की तत्वचि कथिलें ध्वनितें। हे अवगमतां निरुतें, जाणवेना ॥ १६ ॥
म्हणोनि आइकें देवा, हा भावार्थु आतां न बोलावा। मज विवेकु सांगावा, मर्हााटा जी ॥ १७ ॥
मी अत्यंत जड असें, परी ऐसाही निकें परियसें। कृष्णा बोलावें तुवां तैसें, एकनिष्ठ ॥ १८ ॥
देखें रोगातें जिणावें, औषध तरी द्यावें। परी तें अतिरुच्य व्हावें, मधुर जैसें ॥ १९ ॥
तैसें सकळार्थभरित, तत्व सांगावे उचित। परी बोधे माझें चित्त, जयापरी ॥ २० ॥
देवा तुज ऐसा निजगुरु, आणि आर्तीधणी कां न करूं। एथ भीड कवणाची धरूं, तूं माय आमुची ॥ २१॥
हां गा कामधेनूचें दुभतें, देवें जाहलें जरी आपैतें। तरी कामनेची कां तेथें, वानी कीजे ॥ २२ ॥
जरी चिंतामणि हातां चढे, तरी वांछेचे कवण सांकडे। कां आपुलेनि सुरवाडें, इच्छावें ना ॥ २३ ॥
देखें अमृतसिंधूतें ठाकावें, मग तहाना जरी फुटावें। मग सायासु कां करावे , मागील ते ॥ २४ ॥
तैसा जन्मांतरी बहुतीं, उपासिता लक्ष्मीपती। तूं दैवें आजि हातीं, जाहलासी जरी ॥ २५ ॥
तरी आपुलेया सवेसा, कां न मगावासी परेशा। देवा सुकाळु हा मानसा, पाहला असे ॥ २६ ॥
देखें सकळार्तीचें जियालें, आजि पुण्य यशासि आलें। हे मनोरथ जहाले, विजयी माझे ॥ २७ ॥
जी जी परममंगळधामा, देवदेवोत्तमा। तूं स्वाधीन आजि आम्हां, म्हणऊनियां ॥ २८ ॥
जैसां मातेचां ठायीं, अपत्या अनवसरु नाहीं। स्तन्यालागूनि पाहीं, जियापरी ॥ २९ ॥
तैसें देवा तूंते, पुसिजतसें आवडे तें। आपुलेनि आर्तें, कृपानिधि ॥ ३० ॥
तरी पारत्रिकीं हित, आणि आचरितां तरी उचित। ते सांगें एक निश्चित, पार्थु म्हणे ॥ ३१ ॥
श्रीभगवानुवाच: लोकेऽस्मिन् द्विविधा निष्ठा पुरा प्रोक्ता मयाऽनघ। ज्ञानयोगेन सांख्यानां कर्मयोगेन योगिनां ॥ ३ ॥
या बोला अच्युतु, म्हणतसे विस्मितु। अर्जुना हा ध्वनितु, अभिप्रावो ॥ ३२ ॥
जे बुद्धियोगु सांगतां, सांख्यमतसंस्था। प्रकटिली स्वभावता, प्रसंगे आम्हीं ॥ ३३ ॥
तो उद्देशु तूं नेणसी, म्हणोनि क्षोभलासि वायांचि। तरी आता जाण म्यांचि, उक्त दोन्ही ॥ ३४ ॥
अवधारीं वीरश्रेष्ठा, यें लोकीं या दोन्ही निष्ठा। मजचिपासूनि प्रगटा, अनादिसिद्धा ॥ ३५ ॥
एकु ज्ञानयोगु म्हणिजे, जो सांख्यीं अनुष्ठीजे। जेथ ओळखीसवें पाविजे, तद्रूपता ॥ ३६ ॥
एक कर्मयोगु जाण, जेथ साधकजन निपुण। होवूनिया निर्वाण, पावती वेळे ॥ ३७ ॥
हे मार्गु तरी दोनी, परि एकवटती निदानीं। जैसे सिद्धसाध्यभोजनीं, तृप्ति एकी ॥ ३८ ॥
कां पूर्वापर सरिता, भिन्ना दिसती पाहतां। मग सिंधूमिळणीं ऐक्यता, पावती शेखीं ॥ ३९ ॥
तैसीं दोनी ये मतें, सूचिती एका कारणातें। परी उपास्ति ते योग्यते -, आधीन असे ॥ ४० ॥
देखें उत्प्लवनासरिसा, पक्षी फळासि झोंबे जैसा। सांगें नरु केवीं तैसा, पावे वेगां ॥ ४१ ॥
तो हळूहळू ढाळेंढाळें, केतुकेनि एके वेळे। मार्गाचेनि बळें, निश्चित ठाकी ॥ ४२ ॥
तैसें देख पां विहंगममतें, अधिष्ठूनि ज्ञानातें। सांख्य सद्य मोक्षातें, आकळिती ॥ ४३ ॥
येर योगिये कर्माधारें, विहितेंचि निजाचारें। पूर्णता अवसरें, पावतें होती ॥ ४४ ॥
न कर्मणामनारभान् नैष्कर्म्यं पुरुषोऽश्नुते। न च संन्यसनादेव सिद्धिं समाधिगच्छति ॥ ४ ॥
वांचोनि कर्मारंभ उचित, न करितांचि सिद्धवत। कर्महीना निश्चित, होईजेना ॥ ४५ ॥
कां प्राप्तकर्म सांडिजे, येतुलेनि नैष्कर्म्या होईजे। हें अर्जुना वायां बोलिजे, मूर्खपणें ॥ ४६ ॥
सांगें पैलतीरा जावें, ऐसें व्यसन कां जेथ पावे। तेथ नावेतें त्यजावें, घडे केवीं ॥ ४७ ॥
ना तरी तृप्ति इच्छिजे, तरी कैसेनि पाकु न कीजे। कीं सिद्धुही न सेविजे, केवीं सांगें ॥ ४८ ॥
जंव निरार्तता नाहीं, तंव व्यापारु असे पाहीं। मग संतुष्टीचां ठायीं, कुंठे सहजें ॥ ४९ ॥
म्हणोनि आइकें पार्था, जया नैष्कर्म्यपदीं आस्था। तया उचित कर्म सर्वथा, त्याज्य नोहे ॥ ५० ॥
आणि आपुलालिया चाडे, आपादिले हे मांडे। कीं त्यजिलें हें कर्म सांडे, ऐसें आहे ॥ ५१ ॥
हें वायाचि सैरा बोलिजे, उकलु तरी देखों पाहिजे। परी त्यजितां कर्म न त्यजे, निभ्रांत मानी ॥ ५२ ॥
न हि कश्चित् क्षणमपि जातु तिष्ठत्यकर्मकृत्। कार्यते ह्यवशः कर्म सर्वः प्रकृतिजैगुणैः ॥ ५ ॥
जंव प्रकृतीचें अधिष्ठान, तंव सांडी मांडी हें अज्ञान। जि चेष्टा गुणाधीन, आपैसी असे ॥ ५३ ॥
देखें विहित कर्म जेतुलें, तें सळें जरी वोसंडिलें। तरी स्वभाव काय निमाले, इंद्रियांचे ॥ ५४ ॥
सांगे श्रवणीं ऐकावें ठेलें, की नेत्रीचे तेज गेलें। हें नासारंध्र बुझालें, परिमळु नेघे ॥ ५५ ॥
ना तरी प्राणापानगति, की निर्विकल्प जाहली मति। की क्षुधातृषादि आर्ति, खुंटलिया ॥ ५६ ॥
हे स्वप्नावबोधु ठेले, कीं चरण चालो विसरले। हे असो काय निमाले, जन्ममृत्यू ॥ ५७ ॥
हें न ठकेचि जरी कांही, तरी सांडिले तें कायी। म्हणोनि कर्मत्यागु नाही, प्रकृतिमंतां ॥ ५८ ॥
कर्म पराधीनपणे, निपजतसे प्रकृतिगुणें। येरीं धरीं मोकलीं अंतःकरणें, वाहिजे वायां ॥ ५९ ॥
देखें रथीं आरूढिजे, मग निश्चळा बैसिजे। मग चळा होऊनि हिंडिजे, परतंत्रा ॥ ६० ॥
कां उचलिलें वायुवशें, चळें शुष्क पत्र जैसें। निचेष्ट आकाशे, परिभ्रमे ॥ ६१ ॥
तैसें प्रकृतिआधारें, कर्मेंद्रियविकारें। मिष्कर्म्युही व्यापारे, निरंतर ॥ ६२ ॥
म्हणऊनि संगु जंव प्रकृतिचा, तंव त्यागु न घडे कर्माचा। ऐसियाहि करूं म्हणती तयांचा, आग्रहोचि उरें ॥ ६३ ॥
कर्मेंद्रियाणि संयम्य य आस्ते मनसा स्मरन्। इंद्रियार्थान् विमूढात्मा मिथ्याचारः स उचयते ॥ ६ ॥
जे उचित कर्म सांडिती, मग नैष्कर्म्य होऊं पाहती। परी कर्मेंद्रियप्रवृत्ती, निरोधूनि ॥ ६४ ॥
तयां कर्मत्यागु न घडे, जें कर्तव्य मनीं सापडे। वरी नटती तें फुडे, दरिद्र जाण ॥ ६५ ॥
ऐसे ते पार्था, विषयासक्त सर्वथा। वोळखावे तत्वता, येथ भ्रांति नाहीं ॥ ६६ ॥
आतां देई अवधान, प्रसंगे तुज सांगेन। या नैराश्याचे चिन्ह, धनुर्धरा ॥ ६७ ॥
यस्तित्वंद्रियाणि मनसा नियम्यारभतेऽर्जुन। कर्मेन्द्रियैः कर्मयोगमसक्तः न विशिष्यते ॥ ७ ॥
जो अंतरी दृढु, परमात्मरूपीं गूढु। बाह्य तरी रूढु, लौकिक जैसा ॥ ६८ ॥
तो इंद्रियां आज्ञा न करी, विषयांचे भय न धरी। प्राप्त कर्म न अव्हेरी, उचित जें जें ॥ ६९ ॥
तो कर्मेंद्रियें कर्मी, राहाटतां तरी न नियमी। परी तेथिचेनि उर्मी, झांकोळेना ॥ ७० ॥
तो कामनामात्रें न घेपे, मोहमळें न लिंपे। जैसे जळीं जळें न शिंपें, पद्मपत्र ॥ ७१ ॥
तैसा संसर्गामाजि असे, सकळांसारिखा दिसे। जैसें तोयसंगे आभासे, भानुबिंब ॥ ७२ ॥
तैसा सामन्यत्वें पाहिजे, तरी साधारणुचि देखिजे। येरवीं निर्धारितां नेणिजे, सोय जयाची ॥ ७३ ॥
ऐसां चिन्हीं चिन्हितु, देखसी तोचि तरी मुक्तु। आशापाशरहितु, वोळख पां ॥ ७४ ॥
अर्जुना तोचि योगी, विशेषिजे जो जगीं। म्हणोनि ऐसा होय यालागीं, म्हणिपे तूंते ॥ ७५ ॥
तूं मानसा नियमु करीं, निश्चळु होय अंतरी। मग कर्मेंद्रियें हीं व्यापारीं, वर्ततु सुखें ॥ ७६ ॥
नियतं कुरु कर्म त्वं ज्यायो ह्यकर्मणः। शरीरयात्रापि च ते न प्रसिध्येदकर्मणः ॥ ८ ॥
म्हणशी नैष्कर्म्य होआवें, तरी एथ तें न संभवे। आणि निषिद्ध केवीं राहाटावें, विचारी पां ॥ ७७ ॥
म्हणोनि जें जें उचित, आणि अवसरेंकरून प्राप्त। तें कर्म हेतुरहित, आचर तूं ॥ ७८ ॥
पार्था आणिकही एक, नेणसी तूं हे कवतिक। जें ऐसें कर्म मोचक, आपैसें असे ॥ ७९ ॥
देखें अनुक्रमाधारें, स्वधर्मु जो आचरे। तो मोक्षु तेणें व्यापारें, निश्चित पावे ॥ ८० ॥
यज्ञार्थात् कर्मणोऽन्यत्र लोकोऽयं कर्मबंधनः। तदर्थे कर्म कौंतेय मुक्तसङगः समाचरः ॥ ९ ॥
स्वधर्मु जो बापा, तोचि नित्ययज्ञु जाण पां। म्हणोनि वर्ततां तेथ पापा, संचारु नाहीं ॥ ८१ ॥
हा निजधर्मु जैं सांडे, कुकर्मी रति घडे। तैंचि बंधु पडे, संसारिकु ॥ ८२ ॥